ค่าเงินหนุนทองบาทละ1,800ไม่หลุด2หมื่น
ค่าเงินบาทอ่อน 1 เดือน 2.30 บาท ดันราคาทองไทยขึ้น 1,800 บาท สวนทางทองคำในตลาดโลกที่ลดลง
29 ต.ค. 2565

ค่าเงินบาทอ่อน 1 เดือน 2.30 บาท ดันราคาทองไทยขึ้น 1,800 บาท สวนทางทองคำในตลาดโลกที่ลดลง
นพ.กฤชรัตน์ หิรัณยศิริ ประธานกรรมการ เอ็มทีเอส โกลด์ แม่ทองสุก เปิดเผยว่า ตลอด 1 เดือนที่ผ่านมา ค่าเงินบาทได้อ่อนตัวจาก 28.70 บาท เป็นประมาณ 31 บาทต่อเหรียญสหรัฐ อ่อนตัวที่สุดในรอบ 8 เดือน ส่งผลดีต่อราคาทองคำในประเทศที่ยังผลให้ราคาปรับตัวขึ้น 1,800 บาท เป็นประมาณบาทละ 2 หมื่นบาท ทั้งที่ราคาควรจะลดลงเหลือบาทละ 18,500 บาท ถ้าเทียบราคาทองคำต่างประเทศที่ปรับตัวลดลงจากกว่า 1,400 เหรียญสหรัฐต่อออนซ์ เหลือเพียง 1,375 เหรียญสหรัฐ 
“เงินบาทที่อ่อนตัวลงทุก 1 บาท จะส่งผลให้ราคาทองคำปรับตัวขึ้น 800 บาท ซึ่งผลของค่าเงินทำให้ราคาทองคำไม่ลงไปซื้อขายต่ำกว่า 2 หมื่นบาท”
ดังนั้น การวิเคราะห์ราคาทองคำในช่วง 4 สัปดาห์ที่ผ่านมา ต้องวิเคราะห์แบบแยกระหว่างทองคำในประเทศและต่างประเทศโดยนำปัจจัยค่าเงินบาทมาประเมินด้วย
อย่างไรก็ตาม นักค้าเงินในตลาดเงินได้ประมาณการว่าจนถึงสิ้นปีค่าเงินบาทจะไม่แข็งค่าไปกว่านี้ เพราะค่าเงินประมาณนี้ก็ถือว่าอ่อนตัวมากจนเกินไปแล้ว
สำหรับราคาทองคำในประเทศของสมาคมค้าทองคำ วันที่ 12 มิ.ย. ปรับตัวขึ้น 200 บาท และลดลง 50 บาท ส่งผลให้ทั้งวันปรับขึ้น 150 บาท โดยราคาทองแท่งรับซื้ออยู่ที่ 20,150 บาท ขายออก 20,250 บาท โดยอ้างอิงราคาทองคำในตลาดโลก 1,379 เหรียญสหรัฐต่อออนซ์และค่าเงินบาทที่ 30.98 บาทต่อเหรียญสหรัฐ
บริษัท วายแอลจี บูลเลี่ยน อินเตอร์เนชั่นแนล มีมุมมองว่า ในระยะสั้นราคาทองคำยังมีการแกว่งตัวในกรอบ โดยประเมินแนวต้านที่บริเวณ 1,395 เหรียญสหรัฐ หรือ 1,403 เหรียญสหรัฐ ส่วนแนวรับประเมินไว้ที่ 1,362 เหรียญสหรัฐ โดยมีแนวรับถัดไปอยู่ที่ 1,353 เหรียญสหรัฐ และเมื่อราคาปรับตัวสูงขึ้น นักลงทุนที่สะสมทองคำไว้อาจขายทำกำไรบางส่วน